Realme C2 की पहली सेल 15 मई को होगी आयोजित, जानें लॉन्च ऑफर्स  
Realme C2 में डुअल रियर कैमरा सेटअप है
रियलमी सी2 एंड्रॉयड 9.0 पाई पर आधारित कलरओएस 6.0 पर चलता है
Realme C2 की इनबिल्ट स्टोरेज के दो विकल्प हैं
Realme C2 की पहली सेल बुधवार को शुरू होगी। यह जानकारी कंपनी ने हैंडसेट के लॉन्च इवेंट में भी दी थी। Realme ने सोमवार को जानकारी दी कि 15 मई को होने वाली सेल के बाद हैंडसेट 24 मई और 31 मई को भी सेल के लिए उपलब्ध होगा। बीते महीने लॉन्च किए गए रियलमी 2 हैंडसेट को ई-कॉमर्स साइट Flipkart और Realme की आधिकारिक वेबसाइट पर उपलब्ध कराया जाएगा। Realme C2 डुअल रियर कैमरा सेटअप के साथ आता है और इसमें 19.5:9 डिस्प्ले पैनल है। बीते साल से मार्केट में मौज़ूद Realme C1 के अपग्रेड के तौर पर लॉन्च किए गए Realme C2 में मीडियाटेक हीलियो पी22 प्रोसेसर और 3 जीबी तक रैम हैं।

रियलमी सी2 की कीमत 5,999 रुपये से शुरू होती है। इस दाम में 2 जीबी रैम + 16 जीबी स्टोरेज वेरिएंट बेचा जाएगा। फोन के 3 जीबी रैम + 32 जीबी स्टोरेज मॉडल का दाम 7,999 रुपये है। फोन डायमंड ब्लू और डायमंड ब्लैक रंग में उपलब्ध होगा।
Realme ने ऐलान किया है कि Realme C2 की पहली सेल बुधवार को दोपहर 12 बजे आयोजित होगी। गौर करने वाली बात है कि इस दिन ही Flipkart Big Shopping Days Sale का आगाज़ होने वाला है। Realme C2 की पहली सेल Flipkart और Realme की आधिकारिक वेबसाइट पर आयोजित होगी।
लॉन्च ऑफर के तहत, रियलमी सी2 के लिए ग्राहक फ्लिपकार्ट का कंप्लीट मोबाइल प्रोटेक्शन प्लान 199 रुपये में खरीद सकते हैं। मार्केट में इस हैंडसेट की भिड़ंत Samsung Galaxy M10 और Redmi 7 से होगी।
याद रहे कि Realme C2 को भारतीय मार्केट में Realme 3 Pro के साथ उतारा गया था।

डुअल सिम (नैनो) रियलमी सी2 एंड्रॉयड 9.0 पाई पर आधारित कलरओएस 6.0 पर चलता है। इसमें 6.1 इंच का एचडी+ (720x1560 पिक्सल) डिस्प्ले है, 19.5:9 आस्पेक्ट रेशियो के साथ। हैंडसेट पर कॉर्निंग गोरिल्ला ग्लास 3 की प्रोटेक्शन है। स्मार्टफोन में ऑक्टा-कोर मीडियाटेक हीलियो पी22 प्रोसेसर का इस्तेमाल किया गया है। रैम के दो विकल्प हैं- 2 जीबी और 3 जीबी।
Realme C2 में डुअल रियर कैमरा सेटअप है। प्राइमरी सेंसर 13 मेगापिक्सल का है। इसका अपर्चर एफ/ 2.2 है। इसके साथ जुगलबंदी में एफ/ 2.4 अपर्चर वाला 2 मेगापिक्सल का सेंसर काम करेगा। सेल्फी के लिए हैंडसेट में एफ/ 2.0 अपर्चर वाला 5 मेगापिक्सल का सेंसर है। सेल्फी कैमरा एआई से लैस है जिससे बेहतर सेल्फी लेने में मदद मिलती है। हैंडसेट एआई फेस अनलॉक से लैस है।
Realme C2 की इनबिल्ट स्टोरेज के दो विकल्प हैं- 32 जीबी और 64 जीबी। दोनों ही वेरिएंट 256 जीबी तक के माइक्रोएसडी कार्ड को सपोर्ट करेंगे। कनेक्टिविटी फीचर में 4जी वीओएलटीई, वाई-फाई, ब्लूटूथ 4.2, जीपीएस/ ए-जीपीएस, माइक्रो-यूएसबी और 3.5 एमएम हेडफोन जैक शामिल हैं। फोन में पिछले हिस्से पर फिंगरप्रिंट सेंसर है। एक्सेलेरोमीटर, एंबियंट लाइट, मैगनेटोमीटर और प्रॉक्सिमिटी सेंसर हैंडसेट का हिस्सा हैं। फोन की बैटरी 4,000 एमएएच की है और डाइमेंशन 154.3x73.7x8.5 मिलीमीटर।